Tejtzen tbaj tkanen Caifás te Jesús,
e xiꞌ cyiiꞌn judío ja Jesús twitz peꞌn te tja gobernador.
Mitknaꞌx tul kꞌij.
Tej cypon judío tja gobernador aj Roma,
min ocxke tunwen,
cuma tuj cyley kaꞌ tuꞌn tocx jun xjal judío tuj tja jun xjal yaaꞌn judío.
Eltzen cyniyꞌ kꞌilte Jesús tiꞌj ka ma chi ocx tuj tja jun xjal yaaꞌn judío,
otktzen chucj,
bix mlaytltzen txiꞌ cywaaꞌn jwaabj te Pascua.
Juꞌ tzunj,
etz Pilato,
ja gobernador,
tuj tja,
bix e xiꞌ tkanenxin cye judío:
—¿Alcye til ja xjal lu tuj cywitza?
—tz̈i gobernador.
Aj cytzakꞌbeꞌnxin texin:
—Nuket yaaꞌn binchal kaꞌ jxjal lu,
mintle ma tzul kiiꞌna twitza tuꞌn tcub tkꞌoꞌna tcastiwaxin—tz̈ikexin.
E xiꞌ tkbaꞌn Pilato cyexin:
—Ka cycyꞌiy tuꞌn ttzaj cykbaꞌna weya tuj tzinen alcyej tilxin,
cyiiꞌnxa,
bix cykꞌonx tcastiwaxin tisenj tzin tkbaꞌn tuj cyexa cyleya—tz̈i gobernador cye judío.
Aj cytzakꞌbeꞌnxin texin:
—Jxin lu,
il tiꞌj tuꞌn tcyim.
Pero judío koꞌya,
bix yaaꞌn kꞌoꞌn keya tuꞌn ley te Roma tuꞌn tcub kbyoꞌna jun binchal kaꞌ—tz̈ikexin.
Tejtzen t-xiꞌ cykbaꞌn judío e cyajbe tuꞌn tcub cybyoꞌn kej aj Roma ja Jesús,
el jax tyol Jesús otk txiꞌ tkbaꞌn nejl,
jaj tcyimlel twitz cruz.
Cuma e cyajbe judío tuꞌn tbyet Jesús tuꞌn gobierno te Roma,
juꞌ tzunj ocx Pilato tuj tja bix e xiꞌ ttxcoꞌnxin Jesús tuꞌn tpon twitzxin.
Bix e xiꞌ tkanenxin:
—¿Jaxpa cyuꞌn kej xjal lu ka ja tey jcawel cyibaj judío?
—tz̈i Pilato.
Aj ttzakꞌbeꞌn Jesús:
—¿Tzimpa kanena weya cuma taja tzꞌel tniꞌya tiꞌj ka nchin kꞌojla tiꞌja,
bix ka cuma ma chi jaw yolen nejenel cye judío wiꞌja?
—tz̈ixin.
Aj ttzakꞌbeꞌn Pilato:
—Yaaꞌn jun aj judío kena,
bix mintiiꞌ il tiꞌj tuj nwitza ti nchi yolena ejeeꞌy judío tiꞌj jun cawel cyxola.
Jmas il tiꞌj tuj nwitza,
jaj tiken njawe cykꞌoj ttanema tiꞌja.
¿Tikentzen ma tzula cyiiꞌn kej tneel pala nwitza tuꞌn tcub nkꞌoꞌna tcastiwey?
—tz̈i Pilato.
Aj ttzakꞌbeꞌn Jesús:
—Ma tzaj tkanena weya ka inayena jun cawel.
At jun ncawbila,
pero yaaꞌn cyuꞌn xjal te twitz txꞌotxꞌ ma kꞌoj weya tuꞌn ncawena.
Nuket te twitz txꞌotxꞌ ncawbila,
matle chi kꞌoj kej xjal lepchec wiꞌja,
tuꞌntzen miꞌn nxiꞌ kꞌoꞌna tuj cykꞌab nejenel cye judío.
Pero yaaꞌn te twitz txꞌotxꞌ jncawbila ma tzaj kꞌoꞌn weya—tz̈i Jesús.
Cuma e yolen Jesús tiꞌj tcawbilxin,
juꞌ tzunj e xiꞌ tkbaꞌn Pilato texin:
—Jeyꞌ,
jun cawel tzuna—tz̈ixin.
Aj ttzakꞌbeꞌn Jesús:
—Juꞌ tzuna.
Ma chin ula twitz txꞌotxꞌ bix ma chin ul itzꞌja tuꞌn woca te cawel.
In ula tuꞌn t-xiꞌ nkꞌumena jyol jaxxix.
Kej xjal cyaj jaxxix yol,
chi oquel lpeke wiꞌja—tz̈i Jesús.
Bix e xiꞌ tkbaꞌn Pilato:
—Tuj nwitza,
min cnet jjaxxix yol twitz txꞌotxꞌ—tz̈ixin.
Tej tbaj tyol Pilato tuya Jesús,
etz Pilato juntl maj tuꞌn tyolen cyuya judío.
Bix e xiꞌ tkbaꞌnxin cyexin:
—Mintiiꞌ jun til jxjal lu ma cnet wuꞌna.
Pero at jun costumbre cyxola.
Tzin tkbaꞌn costumbre tuꞌn tel ntzakpiꞌna jun aj judío tuj tzeeꞌ jaca ninkꞌij te Pascua.
¿Cyajpey tuꞌn tex ntzakpiꞌna jxin xjal lu Cycawel ejeeꞌy judío?
—tz̈ixin.
Pero bix e jaw cys̈iꞌn xjal:
—¡Yaaꞌn jxin lu tuꞌn tetz ttzakpiꞌna!
¡Tzokpimax jaj xin Barrabás keya!
—tz̈i ke xjal.
Bix ja Barrabás,
jun kꞌojlel tiꞌ gobierno te Roma.